2.3

Vejledningen beskriver på en meget enkel måde følgende støttemodtagende organer: 2.3.1 IFRS Foundation (International Financial Reporting Standards Foundation) har erstattet det oprindelige IASCF (International Accounting Standards Committee Foundation). IFRS er sammen med IFRIC det organ, som på internationalt plan udarbejder de regnskabsstandarder, der skal anvendes af virksomheder, som er børsnoterede i EU. Disse standarder er indarbejdet i EU-lovgivningen. IFRS Foundation er en paraplyorganisation for IASB og IFRS Interpretation Committee, som udfører det tekniske arbejde. Ledelsen varetages af en række organer, hvis opgaver det er vanskeligt at udtale sig om: udover "the Board" har vi et tilsynsorgan: Monitoring Board, et Standards Advisory Council og et udvalg kaldet Due Process Oversight Committee. 2.3.1.1 Kommissionen anerkender IFRS' fremtrædende rolle som internationalt standardiseringsorgan og anbefaler at videreføre den støtte, IASCF i sin tid modtog, med en stabil medfinansieringsordning. Nogle medlemsstater deltager allerede i programmet, og EU har for sin del finansieret 17 % af udgifterne i 2011. 2.3.2 EFRAG (Den Europæiske Rådgivende Regnskabsgruppe) er teknisk konsulent for Kommissionen vedrørende regnskabsaflæggelse. Det er en privat organisation, som blev oprettet i 2001. Oprindeligt var de forskellige deltageres, herunder Kommissionens, repræsentation i de styrende organer betinget af det finansielle bidrag til budgettet. I 2008 blev strukturen ændret for bedre at afspejle EFRAG’s stærkere rolle for så vidt angår de samfundsmæssige hensyn, idet den i mellemtiden havde udviklet sig til en platform for en fælles europæisk regnskabsmæssig stemme. Mens repræsentation og stemmeret stadig er henlagt til de styrende organer, generalforsamlingen og tilsynsrådet, er der nu for at sikre en bedre styring etableret et planlægnings- og ressourceudvalg (PRC), men først og fremmest et styrket tilsynsråd med 17 medlemmer, som repræsentanter forskellige aktører: forberedende aktører og brugere, finansieringsinstitutioner samt fire medlemmer, som skal varetage de såkaldte samfundsmæssige hensyn. De udpeges af Kommissionen. 2.3.2.1 Ifølge Kommissionen har EFRAG behov for solid og langsigtet finansiering for at være troværdig og uafhængig. Flere store medlemsstater deltager direkte i finansieringen. Kommissionen medfinansierer EFRAG på de mindre medlemsstaters vegne. 2.3.3 PIOB (Public Interest Oversight Board) er en spansk organisation med sæde i Madrid. Trods sin private form er PIOB et organ med stor autoritet og vægt, som har til opgave at garantere korrekt behandling, tilsyn og transparens i de internationale revisionsstandarder, som fastsættes af IFAC (Den Internationale Revisorsammenslutning), som er en privat organisation, der repræsenterer regnskabsfolk og revisorer på verdensplan. De vigtigste partnere er en tilsynsgruppe og IFAC. Tilsynsgruppen repræsenterer de internationale regulatorer og institutioner på højeste niveau (1). PIOB har 10 medlemmer, hvoraf to er udpeget af Kommissionen. 2.3.3.1 I henhold til afgørelsen fra 2009 om finansiering modtog PIOB et EU-bidrag, som i 2011 udgjorde 22 % af PIOB’s samlede støtteberettigede udgifter. Kommissionen arbejder tæt sammen med dette organ og har medvirket til uddannelsen af dets personale i EU's budgetprocedurer. Der bør i øvrigt nok foretages en ændring i sammensætningen af bidragydere: ud over Kommissionen bidrager IFAC alene med 78 % af udgifterne. Kommissionens bestræber sig løbende på at "diversificere" finansieringen for at styrke PIOB's uafhængighed over for IFAC: ud over de bidrag, som enkelte internationale institutioner har lovet at yde i 2013, er der iværksat en kampagne varetaget af en taskforce for at skaffe bidrag fra donorer over hele verden.